#Spaarmaand: Hier is wenk 8 uit 31 | Netwerk24
Deur Hanlie Stadler 08 Julie 2019 07:00
Julie is Spaarmaand. As jy geldslim is, het jy waarskynlik ’n beursie vol lojaliteitskaarte. En dit kan regtig help om jou geld te rek – tensy jy dié foute maak.
Wees lojaal, maar nie dom nie
Lojaliteitskaarte help jou wel geld spaar, maar die versoeking is groot om méér te bestee omdat jy weet jy kry iets goedkoper.
Netwerk24 Hanlie Stadler
Lojaliteitskaarte soos Clicks se ClubCard, Pick n Pay se Smart Shopper, FNB se eBucks en tientalle ander sit geld terug in jou sak, maar as jy onnodig méér bestee omdat jy sielkundig dink jy spaar, skiet jy jouself in die voet.
Dus, selfs met ’n lojaliteitskaart, is dit belangrik dat jy by jou inkooplysie hou en nie produkte koop net omdat daar ’n spesiale aanbod vir kaarthouers is op iets wat jy nie nodig het nie.
Die heel belangrikste met ’n lojaliteitskaart is egter seker dat jy nie voordele laat verval nie. Die afslag wat op Pick n Pay Smart Shopper-kaarte verdien word, verval binne dae, terwyl Smart Shopper- en Clicks ClubCard-punte ook verval ’n jaar nadat hulle verdien is. Moet dus nie punte opgaar net om agter te kom hulle het net voor Kersfees verval nie.
Nog ’n dom ding om te doen, is om jou lojaliteitskaart by die huis te vergeet as jy gaan inkopies doen.
As hulle nie in jou beursie saam met jou geld pas nie, kry ’n klein kaarthouer wat jy ook altyd by jou kan dra of, dalk selfs slimmer, laai jou kaarte op ’n app soos Stocard. Dis ’n Suid-Afrikaanse app wat ’n baie wye reeks plaaslike kaarte – van Woolworths tot Spur en Edgars tot Spar – ondersteun. Met dié app wys jy net die stafiekode by die kasregister wanneer jy betaal.